Ken Burns har utviklet og gjort bruk av en særegen visuell teknikk som har blitt kalt opp etter ham. Når han som dokumentarfilmskaper ønsker å bruke autentisk bildemateriale for å fortelle en historie, men kun har tilgang på stillbilder og lignende (det vil si ikke levende bilder), lar han kameraet sakte zoome inn på objekter av interesse, og derfra videre til andre objekter i bildeflaten. Hvis det for eksempel dreier seg om et fotografi av et basebalag, kan kameraet sakte panorere over hele laget, og zoome inn på enkeltspillere etter hvert som fortellerstemmen nevner dem.